google/wiki40b huggingface dataset:
Marten Kokk

Isiklikku

Ta on kolme poja, Karl Oskari, Mattias Joosepi ja Mihkel Villemi ja tütre - Hanna Liisa - isa. Marten Koka abikaasa on Annely Kokk, kes on hariduselt jurist.
Special Air Service

Teine maailmasõda

Special Air Service formeeriti Teise maailmasõja ajal 1941. aasta juulis David Stirlingi poolt Briti armee koosseisus oleva üksusena ja kandis algselt nime "L" Detachment, Special Air Service Brigade. "L" tähistus ja nimetus Air Service (tõlkes 'õhuteenistus') olid osa Briti desinformatsioonikampaaniast, mis püüdis sakslasi veenda, et tegu on hoopis suurekoosseisulise langevarjurügemendiga. SAS-i eesmärgiks pidi olema Põhja-Aafrika kampaania käigus tegutseda komandoüksusena vaenlase tagalas, ning algselt koosnes üksus 5 ohvitserist ja 60 muust tegevväelasest. Üksuse esimeseks missiooniks oli langevarjuhüpe Operatsioon Crusaderi raames alanud Briti pealetungi toetuseks. Sakslaste tugeva vastupanu ja langevarjuhüppeks ebasoodsate ilmastikutingimuste tõttu lõppes missioon katastroofiliselt; 22 sõdurit, kolmandik üksusest, hukkus või langes vangi. Üksuse järgmine missioon läks täielikult korda. Koos Long Range Desert Groupi abiga rünnati kolme sakslaste lennuvälja Liibüas ja hävitati 60 lennukit, kaotades ise 2 võitlejat ja 3 jeepi. 1942. aasta septembris nimetati üksus ümber 1st SAS-iks ja see koosnes neljast Briti eskadronist, ühest Vaba Prantsusmaa ja ühest Kreeka üksusest ning Folboat Sectionist.
1943. aasta jaanuaris langes üksuse ülem kolonel Stirling Tuneesias vangi ja Paddy Maine sai tema asemel uueks ülemaks. 1943. aasta aprillis reorganiseeriti 1st SAS Mayne'i juhtimise all Special Raiding Squadroniks, ning varem SAS-i all olnud Special Boat Squadron (Folboat Section) muudeti George Jellicoe juhtimise all iseseisvaks üksuseks. Special Raiding Squadron võitles Sitsiilias ja Itaalias koos 2nd SAS-iga, mis loodi 1943. aastal Põhja-Aafrikas Small Scale Raiding Force'iks nimetatud üksuse ümbernimetamisel. Special Boat Squadron võitles Egeuse saartel ja Dodekaneesidel kuni sõja lõpuni. 1944. aastal moodustati Briti 1st ja 2nd SAS-ist, Prantsuse 3rd ja 4th SAS-ist ning Belgia 5th SAS-ist ühtne SAS Brigade. Brigaadile anti ülesandeks teostada õhudessantoperatsioone sakslaste tagalas okupeeritud Prantsusmaal, toetamaks liitlasvägede üldpealetungi (operatsioonid Houndsworth, Bullbasket, Loyton ja Wallace-Hardy), ning hiljem Belgias, Hollandis (Operatsioon Pegasus) ja viimaks Saksamaal (Operatsioon Archway) Seoses Hitleri poolt 18. oktoobril 1942 väljaantud Komando Käsuga, mis kohustas Saksa sõdureid kohe tapma vangilangenud liitlasvägede eriväelased (komandod), kaotas SAS kokku 65 vangilangenud võitlejat. 34 neist 1944. aasta juulis operatsioon Bulbasketi järel ja 31 sama aasta oktoobris operatsioon Loytoni ebaõnnestumisel.
Frode Andresen

Isiklikku

Frode Andresen on 191 cm pikk ja kaalub 75 kg.
Phrynichos

Phrynichos oli vanakreeka luuletaja. Ta oli varane tragöödiakirjanik, Thespise õpilane.
Ta võitis esmakordselt tragöödiavõistlusel 511 eKr.
Tema näidend "Mileetose vallutamine" etendus varsti pärast seda, kui pärslased olid Mileetose, mis oli Ateena koloonia, vallutanud. Phrynichost trahviti selle eest, et ta tõi lavale kodumaa õnnetusi kajastava näidendi.
Johan Månsson (kartograaf)

Johan Månsson (surnud 1659) oli Rootsi admiraliteedi kapten ja 1643. aastast vanemtüürimees, kes vastutas riigi lootside väljaõppe eest.
1644. aastal avaldas Månsson populaarse navigatsioonikäsiraamatu "En Sjöbok om Sjöfarten i Östersjön" ("Läänemere meresõidu käsiraamat"). Raamat oli eelkäijaist oluliselt parem ja nii üksikasjalik, et jäi 150 aastaks Läänemerd sõitvate meremeeste tähtsaimaks abivahendiks. Mõne aasta pärast avaldas Månsson kaardi, mida oli üks Rootsi esimesi kaarte, tuntud nime all "Passcort öfwer Östersiöön" ehk "Johan Månssoni merekaart". Kaart oli pühendatud kuninganna Kristiinale, kuid suure mõõrkava tõttu oli sellest meresõidul vähe abi. Månsson oli muuhulgas esimene, kes kirjeldas mõningaid Eestis asuvaid paiku, näiteks Kesselaidu.
Pjotr Poljakov

Pjotr Andrejevitš Poljakov (15. jaanuar 1862 Donimaa – surma aeg teadmata) oli Eestis töötanud vene arstiteadlane.
Urjadniku (kasakaväe allohvitser) poeg. Lõpetas 1888 Peterburi Sõjalis-Meditsiiniline Akadeemia ning oli sealsamas prosektor, meditsiinidoktor (1894). Töötas Tartu Ülikoolis võrdleva anatoomia, embrüoloogia ja histoloogia kateedri juhataja 1903–1910, aastast 1911 professor.
Lahkus 1911 Harkivisse. Avaldas originaalse 3-köitelise histoloogia ja embrüoloogia käsiraamatu (1908–09, maht 1820 lk) ja võrdleva anatoomia õppevahendeid (1907–08). Vaadetelt darvinist.
Alateadvus

Freudi teadvustamatus

Freudi järgi koosneb teadvustamatus kõikidest psüühikasisudest, millest me hetkel teadlikud ei ole või mida teadvusesse ei lasta, mis on välja tõrjutud.  Eriti kuuluvad sinna lapselikud tung-soovid.
Hiljem lisas Freud psüühikamudelile, mis räägib teadvusest, eelteadvusest ja alateadvusest ja mida kutsutakse Topoloogiliseks vaatepunktiks, teise  teooria mille järgi psüühika instantsideks on Id või Miski (Es), Ego või Mina (Ich) ja Super-Ego ehk Ülimina (Über-Ich). Seda mudelit kutsutakse Strukturaalseks vaatepunktiks. Selle mudeli järgi on kogu  Id või Miski alateadlik. Kuid alateadlik on ka suurem või väiksem osa Egost(Mina)  ja  Super-Egost  (Ülimina ).
Carl Gustav Jung võttis kasutusele kollektiivse alateadvuse mõiste. Igal inimesel on lisaks isiklikule ka kollektiivne alateadvus, mis sisaldab inimsoo minevikust pärit kogemuste jälgi ja mis on meil kõigil enam-vähem ühesugune. Selles leidub hulk emotsionaalse värvinguga mõttevorme, arhetüüpe.
Hernani

Hilisem retseptsioon

Tänapäeval mäletatakse seda näidendit peamiselt Giuseppe Verdi ooperi "Ernani" lähteteosena.
Näidendi tõlkis 1924. aastal eesti keelde Johannes Semper.
Toomas Marrandi

Toomas Marrandi (sündinud 4. novembril 1979) on eesti orienteeruja.
Aastatel 2014–2016 tuli ta veteranide M35 vanuseklassis Eesti meistriks orienteerumisjooksu pikal rajal, 2014. aastal ka tavarajal ning 2016. aastal sprindis ja öises orienteerumisjooksus.
2017. aastal tuli ta Itaalias Toscanas Euroopa meistriks rogainis segavõistkondade arvestuses koos Mari Kaseväliga. 2018. aasta rogaini EMil Ukrainas Karpaatide mäestikus võitis ta ka koos Anneken Lembergiga hõbeda.
J.E.P.P.S

J.E.P.P.S. oli Kuressaare Gümnaasiumi noormeestest koosnev ansambel, mis tegutses aastatel 2005–2008.
Endla tänav (Viljandi)

Endla tänav on tänav Viljandis Uueveski linnaosas.
Tänav algab Tallinna tänavalt Viljandi bussijaama ja tankla vahelt ning suundub kirdesse. Tänav ristub Ilmarise tänava, August Maramaa puiestee, Pärna tänava ja Lembitu puiesteega ning lõppeb Ugala puiesteega ristudes.
Tänava pikkus on 922 m.
Eesti Laul 2013

Eesti Laul 2013 oli viies Eesti Laulu võistlus ja 20. Eurovisiooni lauluvõistluse Eesti eelvoor. Lauluvõistluse formaat on sama, mis eelmisel aastal. Peeti kaks poolfinaali – 16. ja 23. veebruaril ja finaal 2. märtsil 2013. Finaalis said enim poolthääli Grete Paia ja Birgit Õigemeel. Nende laulud läksid uuesti publikuhääletusele, mille tulemusena tuli Eesti Laul 2013 võitjaks Birgit Õigemeel lauluga "Et uus saaks alguse". Birgit kogus 51% häältest.

Eelvalik

Konkursile laekus 157 laulu, millest 20 paremat žürii otsusega poolfinaalidesse pääsesid. Žüriisse kuulusid Owe Petersell (Raadio Elmar), Lenna Kuurmaa (laulja), Erik Morna (Raadio 2), Alari Kivisaar (Raadio Sky+), Valner Valme (Postimees), Ingrid Kohtla (Eesti top 7, ERR), Siim Nestor (Eesti Ekspress), Koit Raudsepp (Raadio 2), Maiken (lauluõpetaja), Tauno Aints (helilooja) ja Kaupo Karelson (produktsioonifirma Ruut).

Finaal

Finalistide esinemisjärjestus loositi avalikult Solarise keskuse aatriumis 25. veebruaril. Loosimise viis läbi Marko Reikop.
Finaal peeti 2. märtsil Nokia kontserdimajas. Saadet juhtisid Marko Reikop ja Anu Välba.
Martõškino

Martõškino (vene Мартышкина, soome Tyrö) on ajalooline piirkond Ingerimaal, nüüdisaegse haldusjaotuse järgi Venemaa Lomonossovi linna osa.
17. sajandil oli Martõškino samanimelise kihelkonna keskus, kus asus Püha Anna luteri kirik.
Seal asub Martõškino raudteepeatus, mis jääb Peterburi-Oranienbaumi raudteele.
Mayon

Mayon on vulkaan Luzoni saarel. Kõrgus 2421 meetrit.
Mayon on aktiivseim Filipiinide 22-st aktiivsest vulkaanist, see on pursanud umbes 50 korda viimase 400 aasta jooksul.
Marder II

Ajalugu

Barbarossa plaani käivitumise esimestel päevadel, kuigi need kulgesid Saksamaale muidu ülimalt edukalt märgatavalt parema taktika, varustuse ja võitlusvaimu tõttu, tekitasid neile suurt kahju NSV Liidu tankid T-34 ja KV. Saksamaal ei olnud tollal tõhusaid tankitõrjerelvi, nad kasutasid järelveetavaid tankitõrjekahureid ja selliseid tankihävitajaid nagu Panzerjäger I.
Lahenduseks otsustati konstrueerida uus tankihävitaja ning kasutada selleks niisuguste kergetankide nagu Panzer II ja Prantsusmaalt sõjasaagiks saadud Lorraine 37L veermikke. Nii loodi Marder II tankihävitaja, mis varustati 75 mm kahuriga või NSV Liidult sõja esimestel päevadel suures koguses sõjasaagiks saadud 76 mm diviisikahuri 1936. aasta mudeliga (F-22).
Saksamaa kasutas Marder II enamikul rinnetel, aga kõige rohkem idarindel. Seda kasutasid nii Wehrmacht, Waffen SS kui ka mitu Luftwaffe üksust.
Marder II probleem oli, et see ei kaitsnud meeskonda piisavalt. See oli pealt lahtine, mis tegi selle linnalahingutes täiesti kasutuks. Meeskonda võisid vigastada suurtükiväe kaudtuli, šrapnellid ja granaadid. Masin oli kõrge siluetiga, mistõttu see oli kaugelt nähtav ja äratuntav. Soomus oli sellel üsna õhuke, mis muutis selle lihtsaks saagiks mitte üksnes vaenlase tankidele, vaid ka jalaväele. Sellepärast ei saanud Marder II kasutada lähivõitluses, tanki asemel ega ka ründerelvana, neid tarvitati pigem kaitses ja tuletoetuse andmiseks. Oma nõrkustest hoolimata olid need palju tõhusamad kui järelveetavad tankitõrjekahurid, mille need vahetasid välja.
Eesti Kultuurkapitali arhitektuuri sihtkapitali preemiad

Eesti Kultuurkapitali arhitektuuri sihtkapitali preemiad on kord aastas välja antavad auhinnad, mille eesmärk on tunnustada silmapaistvaid saavutusi Eesti arhitektuuris, ergutada arhitektuurielu arengut ning tõsta selle üldist prestiiži ühiskonnas.
Preemiakandidaate saab esitada arhitektuuri, sisearhitektuuri, linnaplaneerimise, maastikuarhitektuuri, keskkonnadisaini, restaureerimise/rekonstrueerimise, arhitektuurialase tegevuse ja arhitektuurikriitika valdkonnast. Aastapreemiate arv määratakse igal aastal eraldi. Preemiad on võrdse suurusega. Preemia määramisel autorite kollektiivile kuulub see autorite vahel jagamisele.
Korruptsioonivaba Eesti

Korruptsioonivaba Eesti on mittetulundusühing, mis loodi Jaan Tõnissoni Instituudi algatusel rahvusvahelise korruptsioonivastase organisatsiooni Transparency Internationali allorganisatsioonina 27. aprillil 2000 eesmärgiga juhtida ühiskonna tähelepanu avalikus ja erasektoris toimuvatele korruptsiooniilmingutele. 
MTÜ Korruptsioonivaba Eesti on alates 2007. aastast Transparency Internationali akrediteeritud esindaja Eestis. 
Kuni 2006. aasta lõpuni tegutses ühing seltsinguna, mille töövormiks oli Jaan Tõnissoni Instituudi juurde loodud Korruptsioonianalüüsi Keskus. Alates 2007. aastast tegutseb ühing registreeritud mittetulundusühinguna, et omada suuremat autonoomiat.
MTÜ Korruptsioonivaba Eesti ei ole õiguskaitseasutus ega tegele korruptsioonijuhtumite avastamise või uurimisega. 
Ühing tegeleb korruptsioonivastase poliitika ning seaduste analüüsimise, jälgimise ja mõjutamisega Eestis, et aidata asjakohaste ettepanekute tegemisega kaasa korruptsiooni ennetamisele ja tõrjumisele riigis. Ühing tegeleb samuti sellealase teadlikkuse tõstmisega konkreetsetes sihtrühmades (riigi- ja kohaliku omavalitsuse ametnikud, ettevõtjad, ajakirjanikud jt) ja avalikkuses üldiselt, korraldades selleks teemakohaseid üritusi, andes välja teavikuid ning tehes selgitustööd meedia, veebilehe, kuukirja jt kommunikatsioonikanalite abil. 
MTÜ-d Korruptsioonivaba Eesti rahastatakse projektifinantseerimise vormis. Ühing on regulaarset toetust saanud Avatud Eesti Fondilt. Muudeks finantseerimisallikateks on mitmesugused kohalikud (KÜSK, Norden, VÜF) ja rahvusvahelised (Euroopa Komisjon, Partnership for Transparency Fund) organisatsioonid.  Vähemal määral saab ühingu eelarve täiendust teenuste osutamisest (uuringud, analüüsid, koolitused), liikmemaksudest ning annetustest.
Arthur Friedrich Wilhelm Hoffmann

Arthur Friedrich Wilhelm Hoffmann (2. november 1871 Koeru – 1. veebruar 1940 Schwetz) oli Eesti vaimulik.
Õppis aastatel 1883–1889 Tallinna Toomkoolis ja seejärel aastatel 1890–1895 Tartu Ülikoolis ajalugu ja usuteadust. Prooviaastal oli ta Kadrina ja Kuusalu koguduses. Ordineeriti 24. juunil 1897 Tallinnas õpetajaks.
Oli aastatel 1897–1900 Kuusalu Laurentsiuse ja Tallinna Jaani koguduse abiõpetaja. Aastatel 1900–1904 oli ta Ridala Püha Maarja Magdaleena koguduse õpetaja. Aastatel 1904–1933 oli ta Viru-Jaakobi koguduse õpetaja ja Viru praostkonna praost.

Isiklikku

Tema isa Heinrich Ferdinand Hoffmann oli Koeru koguduse õpetaja, isa emapoolne vanaisa oli Kose Püha Nikolause koguduse õpetaja Friedrich Johann Anton Assmuth, emapoolne vanaisa Dietrich Georg Mickwitz oli Koeru koguduse õpetaja, Tallinna Toompea Kaarli koguduse õpetaja Johann Heinrich Brasche oli abielus kahe tema õega (Anna Wilhelminega ja Selma Emiliega), õemees Daniel Burchard Lemm (abielus õe Anna Louisega) oli (Kadrina ja Kuressaare Laurentiuse koguduse õpetaja), õemees Oskar Ernst Emil Tomberg (abielus õe Margarethe Helene Elisabethiga), vend Heinrich Richard Hoffmann oli misjonärina Indias, aastatel 1920–1934 oli Ridala Püha Maarja Magdaleena koguduse õpetaja, väimees Rudolf Harald Sauerbrei oli Tallinna Kopli koguduse õpetaja, väimees Burchard Johann Friedrich Lieberg oli Eesti abistamise ühingu "Estlandhilfe" rajaja.
Helene Johani

Haridus

Aastal 1911 alustas kooliteed Rakvere Eesti Hariduse Seltsi koolis. 1917 Rakvere Linna Naisgümnaasium. 1923–1931 õppis Tartu Ülikooli filosoofiateaduskonnas eesti ja maailma kirjandust, eesti keelt, etnograafiat ja bibliograafiat. Ta kuulus üliõpilasseltsi Ühendus.

Isiklikku

Graafik Hando Mugasto õde. 1933 abiellus maalikunstnik Andrus Johaniga.
Brent Sancho

Brent Sancho (sündinud 13. märtsil 1977 Port of Spainis) on Trinidadi ja Tobago jalgpallikoondise endine kaitsja.
Sancho õppis St. Johni Ülikoolis New Yorgis. Ta mängis pikka aega USA-s, enne kui siirdus Šotimaale Dundee FC-sse 2003–2004 hooajaks. Eduka hooaja järel läks ta Gillinghami. Sancho tõusis kiiresti fännide lemmikuks, kui tema abiga sai meeskond 6 võitu järjest. Ta valiti Trinidadi ja Tobago koondvõistkonda 2006. aasta maailmameistrivõistlustele, mis toimusid Saksamaal.
Ta lõpetas jalgpallurikarjääri Trinidadi ja Tobago klubis North East Stars 2010. aastal.
Sancho debüteeris Trinidadi ja Tobago rahvuskoondises 12. oktoobril 1999 Panama vastu. Ta mängis koondvõistkonnas aastatel 1999–2006 43 mängus.
2006. aasta MM-i kolmandas ehk viimases alagrupimängus Paraguay vastu lõi ta kaotusseisus omavärava. Mängu võitis Paraguay 2:0. Trinidad ja Tobago kaheksandikfinaali ei jõudnud.

Isiklikku

Brent Sancho on 185 cm pikk ja kaalub 84 kg.
Riia Filmistuudio

Riia Filmistuudio (ka Riia Kinostuudio; läti Rīgas Kinostudija) on Läti filmiettevõte (filmistuudio), mis toodab mängu- ja dokumentaalfilme. Stuudio peahoone asub Riias.
Stuudio asutati 1948.
Perioodil 1970–1980 tootis Stuudio 10–15 filmi aastas ja tollal töötas seal umbes 1000 inimest.
Edgar Krahn

Edgar Krahn (19. september/1. oktoober 1894 Laiuse vald, Tartumaa – 6. märts 1961 Kensington, USA) oli baltisaksa päritolu eesti matemaatik.
Ta õppis Tartu ja Göttingeni ülikoolis. 1926. aastal kaitses ta Göttingenis doktoriväitekirja, misjärel sai tast Hermann Jaaksoni järel teine eestlasest matemaatikadoktor.
Ta on läinud graafiteooria ajalukku kui neljavärviprobleemi lahendamise tõenäosuse üks esimesi kindlaksmäärajaid. Samuti on ta Faberi-Krahni võrratuse kaasautor.
Nahitan Nández

Nahitan Michel Nández Acosta (sündinud 28. detsembril 1995 Punta del Estes) on Uruguay jalgpallur, kes mängib poolkaitsjana Itaalia kõrgliiga klubis Cagliari Calcio ja Uruguay jalgpallikoondises.
Ta alustas klubikarjääri Uruguay klubis Peñarol, mille põhimeeskonnas debüteeris ta 2014. aastal. Hooajal 2015–16 tuli ta klubiga Uruguay meistriks. 2017. aastal liitus ta Argentina kõrgliiga klubiga Boca Juniors, kellega tuli ta Argentina meistriks hooajal 2017–18.
2019. aasta augustis sõlmis ta viieaastase lepingu Cagliari Calcioga.
2015. aastal oli ta Uruguay kuni 20-aastaste koondise kapten juunioride maailmameistrivõistlustel. Uruguay jalgpallikoondises tegi Nández debüüdi sama aasta 8. septembril sõprusmängus Costa Rica vastu. Ta on kuulunud Urugay koondisse 2018. aasta maailmameistrivõistlustel ja 2019. aasta Copa Américal.
Surdopedagoogika

Surdopedagoogika on eripedagoogika haru, mis tegeleb vaegkuuljate ja kurtide õpetamise, kasvatamise, rehabilitatsiooni  ning arendustegevusega.
Vaegkuuljate ja kurtide õpetajat nimetatakse surdopedagoogiks.
Kaver

Kaver (inglise cover) on levimuusikas uussalvestus või uusesitus teise artisti juba salvestatud ja avaldatud teosest.
Näiteks Metallica laul "Turn the Page" on kaver Bob Segeri laulust "Turn the Page".
Kaveralbum on album, kus kaverdatud on terve album.
Kaverialbum on album, mis koosneb kaveritest.
Teufelsberg

Teufelsberg on Teise maailmasõja järel rusudest kuhjatud tehismägi Berliini lääneosas. Teufelsberg asub Grunewaldi linnaosas ning on oma nime saanud lähedalasuva Teufelssee järgi. 2013. aasta seisuga on mäe kõrguseks 120,1 m üle merepinna. Mägi kanti kokku aastatel 1950–1972 ning sisaldab 26 mlj m³ rususid. Külma sõja ajal asus mäe tipus USA armee pealtkuulamiskeskus. Aastatel 1991–1999 kasutati keskuse kompleksi lennuliiklusradari asupaigana. Pärast seda on kompleks olnud tühi ning aastate jooksul rüüstatud. Alates 2011. aastast on võimalik mäe tipus asuvat radarijaama legaalselt külastada, kuni selle ajani oli ala ametlikult suletud.
Paatsjoki

Paatsjoki (soome keeles Paatsjoki, koltasaami keeles Paaččjokk, põhjasaami keeles Báhčaveaijohka, norra keeles: Pasvikelva, rootsi keeles: Pasvik älv, vene keeles: Паз või Патсойоки) on jõgi Lapimaal, mis saab alguse Inari järvest Soomes, voolab läbi Norra ja Venemaa ning suubub Varangeri fjordi Kirkenesi lähedal.
Jõe pikkus on 145 km ja valgala pindala on 18 404 km². Jõele on rajatud mitu hüdroelektrijaama, tuntuimad neist on Paatsjoki hüdroelektrijaamad.
Aastast 1944 kulgeb jõge mööda osa Norra-Venemaa piiri.
Jõgi on kalarikas (lõhe).
Kušaani riik

Kušaani riik tekkis umbes 135. aastal eKr Baktrias, kust levis Kesk-Aasiasse peaaegu Samarkandini ja vallutas Gandhara Põhja-Indias, jõudmata kunagi Gangese orgudeni.
Vaivara kirikumõis

Vaivara kirikumõis (saksa keeles Pastorat Waiwara) oli kirikumõis Vaivara kihelkonnas Virumaal.
Elektrivälja jõujoon

Elektrivälja jõujooneks nimetatakse mõttelist joont, mille igast punktist tõmmatud puutuja siht ühtib väljatugevuse vektori {\vec  {E}} sihiga. Staatilise elektrivälja jõujooned algavad positiivsetel laengutel ja lõppevad negatiivsetel või suunduvad lõpmatusse.
Enn Rebane

Enn Rebane (23. veebruar 1943, Ambla – 29. juuni 2006, Tartu) oli Eesti arstiteadlane ja kirurg.

Elulugu

Enn Rebane oli teenistujate poeg.
Lõpetas 1962 Põltsamaa Keskkooli ja 1973 TÜ arstiteaduskonna. Töötas 1962–63 Lalsi 8-klassilises koolis matemaatika õpetajana, 1963–66 teenis Nõukogude armees, oli 1974–77 Jõgeva Rajooni Keskhaigla kirurg. Aastast 1977 Tartu Kliinilise Haigla ordinaator, 1980–2004 veresoonte kirurgia osakonna juhataja. Oli 1984–92 ka TÜ teaduskonnakirurgia kateedri assistent, 1992–2001 TÜ kirurgiakliiniku, aastast 2002 kardiovaskulaar- ja torakaalkirurgia kliiniku vanemassistent.

Teadustöö

Uurimisvaldkond: veresoonte kirurgia. 65 teadustrükist.
Heinrich Emil August Hörschelmann

Heinrich Emil August Hörschelmann (12. juuli 1810 Viru-Jaagupi – 23. juuni 1854 Peterburi) oli Eesti vaimulik.
Alghariduse sai koduõpetajalt. Õppis aastatel 1827–1828 Tallinna Toomkoolis. Tartu Ülikooli usuteaduskonnas õppis ta aastatel 1832–1834. Aastatel 1829–1832 töötas ta koduõpetajana Kurge mõisas ja aastatel 1835–1838 Uue-Põltsamaa mõisas. Ordineeriti 25. märtsil 1838 õpetajaks.
Oli aastatel 1838–1853 Põltsamaa Niguliste koguduse õpetaja. 9. märtsist 1853 oli ta Peterburi Anna koguduse abiõpetaja. Hörschelmann suri aastal 1854 Parkalas (Pargolovos) (praegu Peterburi linnaosa Viiburi rajoonis).

Isiklikku

Tema isa Friedrich August Hörschelmann oli Viru-Jaakobi koguduse õpetaja, vanaisa Ernst August Wilhelm Hörschelmann oli Tallinna gümnaasiumi professor ja aastatel 1786–1807 "Revalische Wöchentliche Nachrichten"i väljaandja. Tema vend Carl Anton Ferdinand Hörschelmann oli Kose Püha Nikolause koguduse õpetaja, teine vend Otto Friedemann Jakob Hörschelmann oli Nõo Püha Laurentsiuse koguduse õpetaja. Hörschelmann oli kaks korda abielus. Tema teise naise vend Ernst Johann Georg Sokolovsky oli Vändra- ja Paldiski koguduse õpetaja.
Aliise Moora

Aliise Johanna Moora (neiuna Aliise Johanna Karu; 4. detsember 1900 Tallinn – 8. mai 1996) oli Eesti etnograaf.
1945.–1952. aastal töötas ta Eesti Rahva Muuseumis, 1952.–1978. aastal Ajaloo Instituudis.
Ta on uurinud Ida-Eesti rahvakultuuri ja Eesti rahvapärast toitu.

Isiklikku

Aliise Moora oli abielus arheoloog Harri Mooraga, neil oli kuus last. Nende pojad on arheoloog Tanel Moora, soomepoiss Rein Moora ja tütar geograaf Ann Marksoo; väimees oli ajaloolane Herbert Ligi. Nende tütrepojad on poliitik Jürgen Ligi ja arheoloog Priit Ligi; tütretütar on luuletaja Katre Ligi.
Tõnis Nõmmik

Tõnis Nõmmik (sündinud 29. aprillil 1933 Tallinnas) on Eesti sõjaväevaimulik.
Teise maailmasõja ajal emigreerus ta perekonnaga Rootsi ja sealt edasi Argentinasse. Aastal 1955 asus ta perekonnaga elama Kanadasse.
Kanadas lõpetas ta kaitseväe kaplanite kursused. Aastal 1964 sai ta leitnandiks ja 1971 kapteniks.
Ta oli 1998–2006 Eesti Kaitseväe peakaplan. Aastal 1998 ülendati ta majoriks, 1999 kolonelleitnandiks ning 2003 koloneliks.
Sergey

Sergey (vene Сергей) on venepärane mehenimi. Venemaal translitereeritakse vene nimi Сергей (Sergei) ladina kirjas Sergey.
2018. aasta seisuga oli see Eestis populaarsuselt 45. mehenimi. 1. jaanuari 2018 seisuga oli Eestis eesnimi Sergey 3073 mehel.
Ecser

Ajalugu

Ecseri küla on esmakordselt kirjalikult mainitud 15. detsembril 1315, kuid küla eksisteeris juba 896. aastast, mil ungarlased saabusid nende praeguseaegse riigi territooriumile.
Legendi järgi sai küla nime ungari suguharust pärit prints Árpádilt. Kui ta küsis küla nime kohta, ei osanud kohalikud elanikud talle vastata. Seega Árpád ütles külarahvale, et need kutsuksid seda küla ühe tamme (ungari keeles cser) järgi.
Türgi võimu ajal (1526–1686) suri küla välja. Esimesed asunikud saabusid tagasi 1699. aastal. Rákóczi vabadusvõitluses (1703–1711) osales Ecseri külast 11 sõdurit.
18. sajandi alguses tõi   küla omanik krahv Antal Grassalkovich sinna elama  slovakke.
Abies yuanbaoshanensis

Kirjeldus

Puu kasvab kuni 25 m kõrguseks. Tüve läbimõõt on 60–80 cm. Tüve koor on punakaspruun, ebakorrapäraste vagudega. Noored võrsed on kollased või helepruunid, 2–3 aasta pärast muutuvad tumepruuniks. Talvised pungad on pruunikaspunased, koonusekujulised, väga vaigused. Okkad on kinnitunud võrsetele kahes reas, alumised okkad on pikemad kui pealmised, 1–2,7 cm pikkused, tipuosas vaevumärgatava sisselõikega, allküljel kaks heledat õhulõheriba. Käbid on 8–9 cm pikkused ja läbimõõduga 4,5–5 cm, rohelised või kollakasrohelised, valminult helepruunid. Seemned on punakaspruunid, ca 10 mm pikkuse kestaga ja kestast umbes kaks korda pikema tiivakesega.

Levila ja ökoloogia

Liigi väga väike levila asub Hiina Guangxi autonoomse piirkonna põhjaosas, Yuanpao mäel, kus ta kasvab segametsade koosseisus, 1700–2050 m kõrgusel üle merepinna. Tolmleb mais, seemned valmivad oktoobris. Kasvuala muldade lähtekivimiks on peamiselt graniit ning selle pH on 4,5–5,0 (happelise reaktsiooniga). Külmakraade talub kuni –18...–23 °C.
Populatsioonis kasvab vaid ligi 700 puud, kellest umbes 420 on täiskasvanud. Kasvuala suurus on ligi 20 hektarit.
Piirkonna kliima on jahe ja sademeterohke. Aasta sademete hulk ulatub kuni 2000 mm. Suved on jahedad ja pilvised, lumerohked talved kestavad 4–5 kuud.